ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Държавните органи и бюджетните организации са администратори на приходите, планирани да постъпят по собствените им бюджети, освен ако със закон е предвидено друго.
§ 2. Законната лихва за неплатените в сроковете за доброволно плащане, неудържаните или удържаните, но невнесени в срок държавни вземания, постъпват в приход на съответния бюджет, извънбюджетна сметка или фонд, където следва да постъпи невнесеното държавно вземане.
§ 3. Определя коригиращ коефициент 1,1 съгласно чл. 56, ал. 1 от Закона за корпоративното подоходно облагане.
§ 4. Средствата за структурни реформи по чл. 1, ал. 2, т. 4 се разходват по ред, определен от Министерския съвет.
§ 5. Постъпилите по бюджетите средства от дарения, международни програми и споразумения, включително от минали години, се разходват от бюджетните организации съгласно клаузите на договорите и волята на дарителите.
§ 6. Минималният размер на фискалния резерв за 2005 г. е в размер 2,5 млрд. лв.
§ 7. Постъпленията от приватизация на държавни предприятия в специалната бюджетна сметка по чл. 8, ал. 1, т. 1 от Закона за приватизация и следприватизационен контрол се използват за финансиране на бюджетния дефицит и за операции по реструктуриране и управление на дълга.
§ 8. Изменението на бюджетните взаимоотношения на бюджетните организации с централния бюджет в изпълнение на нормативни актове влиза в сила от датата, посочена в писменото уведомление на министъра на финансите.
§ 9. (1) Размерът на бюджетните взаимоотношения на общините с централния бюджет се смята за изменен от датата, посочена в писменото уведомление на министъра на финансите.
(2) С получените като трансфер бюджетни и извънбюджетни средства служебно се увеличава размерът на общинските бюджети по приходната и разходната част.
(3) Промените по ал. 1 и 2 се отразяват служебно по бюджета на съответната община и не е необходимо решение на общинския съвет.
(4) Министърът на финансите извършва промени в бюджетните взаимоотношения на съответните общини с централния бюджет, произтичащи от промени в административно-териториалното устройство на страната.
(5) Когато в изпълнение на нормативен акт се променят натуралните и стойностните показатели в делегираните от държавата дейности, министърът на финансите извършва съответните корекции на взаимоотношенията на централния бюджет и бюджетите на общините.
§ 10. Минималният размер на основната заплата за най-ниската длъжност, предвидена за заемане от държавен служител по Закона за държавния служител, е 228 лв. от 1 януари 2005 г. и 236 лв. от 1 юли 2005 г.
§ 11. Базата за определяне на основното месечно възнаграждение за най-ниската длъжност на лицата по чл. 224 от Закона за отбраната и въоръжените сили на Република България, чл. 218, 218а и 219 от Закона за Министерството на вътрешните работи и чл. 20а от Закона за изпълнение на наказанията е 268 лв. от 1 януари 2005 г. и 278 лв. от 1 юли 2005 г.
§ 12. (1) Средномесечният доход по чл. 4 от Закона за семейни помощи за деца за 2005 г. е 200 лв.
(2) Размерът на месечните помощи за дете по чл. 7, ал. 1 от Закона за семейни помощи за деца за 2005 г. е 18 лв.
§ 13. За оптимизиране обслужването на държавния дълг министърът на финансите може: 1. да емитира държавни ценни книжа за обратно изкупуване на вътрешни и външни задължения на страната, при условие че не се увеличава държавният дълг към края на годината; 2. да сключва договори за намаляване на риска при рефинансиране и изглаждане на матуритетната структура на дълга, при условие че в резултат на това не се увеличава номиналната стойност на дълга; 3. да сключва договори за валутни и лихвени суапови операции; 4. да изплаща предсрочно задължения по държавния дълг.
§ 14. Министърът на финансите може да емитира облигации с целево предназначение за инвеститори - физически лица, при доходност до 2 пункта над доходността, формирана на редовните аукциони на държавни ценни книжа, и в обеми до 10 на сто от общия размер на емисиите на държавните ценни книжа за бюджетната година.
§ 15. Министърът на финансите може да емитира облигации на международните пазари в размер до 800 млн. лв. или тяхната равностойност в друга валута.
§ 16. (1) В рамките на бюджетната година се предлагат за утвърждаване по законоустановения ред държавни инвестиционни заеми и държавни гаранции по външни кредитни споразумения на базата на списък от одобрени от Министерския съвет проекти съгласно приложение № 7.
(2) В рамките на текущата бюджетна година Министерският съвет не може да одобрява и да предлага на Народното събрание финансиране с външни държавни заеми или държавногарантирани заеми на инвестиционни проекти, които не са включени в приложението по ал. 1.
(3) Изискванията по ал. 1 и 2 не се прилагат по отношение на държавните гаранции по външни кредитни споразумения във връзка с финансиране изграждането на атомна централа “АЕЦ - Белене”.
§ 17. Вземанията на държавата към кредитополучатели или бенефициенти по активирани държавни гаранции, от държавни инвестиционни заеми и други кредити се събират от Агенцията за държавни вземания по реда на Закона за събиране на държавните вземания.
§ 18. Максималният размер на новия държавен дълг и държавните гаранции, които могат да бъдат поети в съответствие със Закона за държавния дълг през 2005 г., е 2,45 млрд. лв.
§ 19. Максималният размер на държавния дълг към края на 2005 г. не може да надвишава 17,1 млрд. лв.
§ 20. Министърът на финансите чрез органите на Агенцията за държавен вътрешен финансов контрол може да извършва проверки на действията на синдиците по управлението на имуществото на обявени в несъстоятелност търговци, към които държавата има предявени за събиране публични или частни държавни вземания, включително да проверява търговските книги и съдържанието на касата.
§ 21. (1) Средствата от преизпълнението на приходите по бюджета на държавен орган, министерство и ведомство по чл. 5, ал. 1 се използват за компенсиране неизпълнението на останалите приходи на републиканския бюджет и за извършването на корекции по реда на чл. 35, ал. 2 от Закона за устройството на държавния бюджет.
(2) Алинея 1 не се прилага за постъпилите по съответните бюджети средства от дарения, помощи и други безвъзмездно получени средства.
§ 22. (1) Разпоредителите с бюджетни кредити не могат да разходват за други цели предвидените бюджетни кредити по държавни инвестиционни заеми за 2005 г.
(2) Министерският съвет може да разрешава бюджетни кредити за сметка на държавни инвестиционни заеми за други цели по предложение на първостепенните разпоредители с бюджетни кредити съгласувано с министъра на финансите.
(3) Министърът на финансите може да прехвърля бюджетни кредити от едни държавни инвестиционни заеми към други държавни инвестиционни заеми, като след прехвърлянето бюджетните кредити запазват целевия си функционален характер.
(4) Министърът на финансите по предложение на първостепенните разпоредители с бюджетни кредити може да прехвърля бюджетни кредити по държавните инвестиционни заеми, като запазва целевия им функционален характер, свързан с реализирането на проекта.
(5) Разпоредбите на ал. 1 – 4 се прилагат, когато не се нарушават клаузите на съответните договори.
(6) В 10-дневен срок след изтичането на всяко тримесечие на 2005 г. министрите, които отговарят за изпълнението на проекти, финансирани чрез държавни инвестиционни заеми, внасят в Министерския съвет доклад за текущото усвояване на средствата и за изпълнението на проектите.
(7) В случай на неизпълнение на проектите, финансирани чрез държавни инвестиционни заеми, и/или на слабо усвояване на разчетените средства за тях министърът на финансите възлага извършването на проверка от Агенцията за държавен вътрешен финансов контрол.
§ 23. (1) Средствата по бюджетните, извънбюджетните, набирателните и депозитните сметки в левове и във валута в Българската народна банка на централния бюджет, министерствата, ведомствата, Сметната палата, Комисията за финансов надзор, Българската национална телевизия, Българското национално радио, Българската академия на науките, държавните висши училища, органите на съдебната власт, Националния осигурителен институт и на Националната здравноосигурителна каса се организират и обслужват в единна система на събиране, съхраняване, разплащане и отчитане, наричана по-нататък “единната сметка”.
(2) Средствата в Българската народна банка на Българската национална телевизия, Българското национално радио, Българската академия на науките, държавните висши училища, органите на съдебната власт, Националния осигурителен институт и на Националната здравноосигурителна каса се включват в единната сметка при запазване на тяхната финансова автономност при управлението на паричните средства.
(3) Средства от международни програми и споразумения се включват в единната сметка при съобразяване с клаузите на договорите, въз основа на които са предоставени тези средства.
(4) Всички левови бюджетни плащания на министерствата, ведомствата, Сметната палата, Комисията за финансов надзор, Българската национална телевизия, Българското национално радио, органите на съдебната власт, Националната здравноосигурителна каса и подведомствените им разпоредители с бюджетни кредити се извършват чрез сметките на съответните първостепенни разпоредители в Българската народна банка, включени в единната сметка. Министърът на финансите определя реда, начина и сроковете за поетапно включване на разпоредителите с бюджетни кредити в системата за електронни бюджетни разплащания.
(5) Бюджетните приходи и възстановените разходи в левове на бюджетните организации по ал. 4 се централизират в единната сметка чрез използването на транзитни сметки. За банковото обслужване на транзитните сметки не се прилагат чл. 29, ал. 3 от Закона за устройството на държавния бюджет и чл. 43, ал. 2 от Закона за Българската народна банка.
(6) Обслужването от търговските банки в страната на транзитните сметки и плащанията по ал. 4 и 5 се извършва въз основа на сключени договори между Министерството на финансите и търговските банки. Договорите съдържат едни и същи клаузи и цени, приложими за всички банки.
(7) Обслужването и програмното осигуряване на системата за електронни бюджетни разплащания се извършват от националния оператор на банковата интегрирана система за електронни разплащания въз основа на сключен договор с Министерството на финансите.
(8) Българската народна банка обслужва от името и за сметка на Министерството на финансите сметките на разпоредителите с бюджетни кредити, включени в единната сметка по реда на ал. 1. Министерството на финансите заплаща на Българската народна банка на договорна основа обслужването на единната сметка и услугите, свързани с информационното обслужване на държавния бюджет, като в този случай не се прилага чл. 43, ал. 2 от Закона за Българската народна банка.
(9) Министерството на финансите определя и актуализира периодично лимити за плащания по бюджетите и извънбюджетните средства по чл. 45, ал. 1 от Закона за устройството на държавния бюджет на Сметната палата, Комисията за финансов надзор, министерствата и другите ведомства.
(10) За бюджетните и извънбюджетните средства по ал. 2 и 3 лимитите за плащане се определят и актуализират след съгласуване между Министерството на финансите и съответните разпоредители с бюджетни кредити.
(11) Бюджетните взаимоотношения на министерствата и ведомствата с централния бюджет по чл. 5, ал. 1 могат да се коригират за плащания и постъпления, които са елемент на финансирането по смисъла на чл. 1, ал. 5 и Единната бюджетна класификация за 2005 г., както и при прилагането на чл. 39, ал. 2 от Закона за устройството на държавния бюджет, при условие че не се влошава балансът на държавния бюджет и не се намаляват предвидените по съответните бюджети плащания за разходи и трансфери.
(12) Министърът на финансите може да определи по реда на ал. 4 и 5 да се включат в единната сметка и в системата за електронни бюджетни разплащания бюджетните приходи и плащания на други бюджетни организации, обслужвани от търговските банки, средствата и плащанията на извънбюджетни и набирателни сметки, както и възстановяването на данъчни и неданъчни приходи на централния бюджет от данъчната администрация.
(13) Бюджетните плащания на включените в системата за електронни бюджетни разплащания организации по ал. 2 и техните подведомствени разпоредители се извършват в рамките на съответните лимити по ал. 10, като при превишение на одобрените плащания над наличността на бюджетната сметка на съответния разпоредител в Българската народна банка разликата може автоматично да се финансира от сметка на централния бюджет.
(14) Възникналото по ал. 13 задължение към централния бюджет се погасява чрез автоматични преводи на последващи постъпления от бюджетната сметка на съответния разпоредител по сметка на централния бюджет, като неуредените към края на отчетния период разчети по това задължение се отразяват в съответните отчети за касовото изпълнение на бюджета в частта на вътрешното финансиране.
(15) Редът по ал. 13 и 14 може да се приложи и спрямо включените в системата за електронни бюджетни разплащания извънбюджетни сметки и фондове.
(16) Министърът на финансите може да определи за бюджетните организации, включени в системата на единната сметка, и други бюджетни предприятия по смисъла на § 1, т. 1 от допълнителната разпоредба на Закона за счетоводството да преминат към безкасово изплащане на заплати и възнаграждения на персонала и други разходи.
(17) Плащанията в системата на единната сметка се извършват до размера на общата наличност в съответната валута на единната сметка в рамките на съответните наличности и лимити по ал. 1, 9 и 10. Българската народна банка не носи отговорност за неизвършени или забавените плащания поради недостиг на средства на единната сметка.
(18) Включените в единната сметка средства по ал. 2 и 3, както и средствата по набирателните сметки по ал. 1 могат да се депозират само по депозитни сметки при условия и по ред, определени от министъра на финансите. Тези депозитни сметки се откриват на бюджетните организации и се обслужват от Българската народна банка от името и за сметка на Министерството на финансите, като начислените лихви по тях се отразяват в намаление на приходите от лихви на централния бюджет.
(19) Министърът на финансите упражнява общ контрол, осъществява управление на ликвидността и се разпорежда със средствата в единната сметка, включително чрез извършване на депозити в Българската народна банка и в търговските банки, операции на вторичния пазар с държавни ценни книжа и други операции с ликвидни и нискорискови ценни книжа на други държави след провеждане на консултации с Българската народна банка.
§ 24. (1) Банковото обслужване на сметките и плащанията на бюджетните организации се осъществява от Българската народна банка и от търговските банки.
(2) Наличните парични средства по всички сметки, депозити и акредитиви в левове и във валута на бюджетните организации, включително на общините в търговските банки, се обезпечават от обслужващите банки в полза на Министерството на финансите чрез блокиране на държавни ценни книжа по външния и вътрешния дълг на Република България. Блокирането на държавни ценни книжа се извършва при Българската народна банка и има действие на законен особен залог върху тях в полза на Министерството на финансите. Блокират се държавни ценни книжа, свободни от всякакви тежести и обезпечения.
(3) Държавните ценни книжа по ал. 2, които са регистрирани в електронната система за регистриране и обслужване на търговията с безналични държавни ценни книжа в Българската народна банка, се блокират въз основа на искане за блокирането им, отправено от обслужващите банки до Българската народна банка, след постъпване на парични средства по сметките на бюджетните организации и общините. В зависимост от размера на паричните средства по сметките и искането за блокиране, съответно за деблокиране на държавни ценни книжа, отправено от обслужващите банки, Българската народна банка извършва блокирането, съответно деблокирането им.
(4) Държавните ценни книжа по ал. 2, които не са регистрирани в електронната система за регистриране и обслужване на търговията с безналични държавни ценни книжа в Българската народна банка, се блокират чрез прехвърлянето им от обслужващите банки по специално открити техни сметки в Българската народна банка. Разпореждане с ценните книжа се извършва само със съгласие на Министерството на финансите.
(5) При несъстоятелност на търговска банка, обслужваща бюджетни организации, включително общините, блокираните като обезпечение държавни ценни книжа по реда на ал. 2, 3 и 4 не се включват в масата на несъстоятелността и преминават в пълно разпореждане на министъра на финансите. Средствата, останали след удовлетворяване на вземанията, обезпечени с държавни ценни книжа, се включват в масата на несъстоятелността.
(6) Недействителни са всякакви тежести и обезпечения върху блокираните държавни ценни книжа за времето, през което те са заложени при условията и по реда на този закон.
(7) Търговските банки, които приемат за обслужване сметки на бюджетни предприятия трябва да са получили разрешение по чл. 1, ал. 2, т. 4 от Закона за банките за извършване на търговски сделки с ценни книжа, включително сделки по чл. 54, ал. 1 от Закона за публичното предлагане на ценни книжа.
(8) Министърът на финансите и управителят на Българската народна банка определят реда и начина на прилагането на ал. 1, 2, 3 и 4.
(9) Изготвянето и предоставянето от банките на периодична информация за операциите и наличностите по сметките на бюджетните организации се уреждат с отделни указания на министъра на финансите и управителя на Българската народна банка.
§ 25. (1) Бюджетните, извънбюджетните, набирателните и депозитните сметки в левове и във валута на министерствата и ведомствата - първостепенни разпоредители, на държавните висши училища от София, Българската академия на науките, Българската национална телевизия, Българското национално радио, Националния осигурителен институт и на Националната здравноосигурителна каса се обслужват от Българската народна банка. Водените към 31 декември 2004 г. бюджетни, извънбюджетни, набирателни и депозитни сметки в левове и във валута в Българската народна банка на техни второстепенни разпоредители и други техни структурни единици не може да се прехвърлят за обслужване в други банки.
(2) Министърът на финансите може да разреши на организациите по ал. 1 временно да откриват сметки в други банки, когато това е необходимо за осъществяване на картови разплащания във валута и други банкови операции, неизвършвани от Българската народна банка, както и за откриване на акредитиви. След приключване на операциите тези сметки се закриват, като наличните салда по тях се възстановяват по съответните сметки в Българската народна банка.
(3) Средствата от заеми и помощи на бюджетните организации по ал. 1 се обслужват от Българската народна банка, доколкото в клаузите на договорите по международни програми и споразумения изрично не е определено друго.
(4) Министърът на финансите може да определи по реда на ал. 3 да се обслужват от Българската народна банка и средства по държавногарантирани заеми и държавни заеми, при които крайни бенефециенти са търговски дружества.
§ 26. (1) Дължимите вноски за държавното обществено осигуряване, за здравното осигуряване и за Учителския пенсионен фонд за сметка на бюджетните предприятия по смисъла на § 1, т. 1 от допълнителната разпоредба на Закона за счетоводството, без общините и тези по ал. 13, се начисляват и отчитат от тях по съответните бюджети, сметки и фондове като разходи за осигурителни вноски и трансфер за поети осигурителни вноски.
(2) Вноските за сметка на осигурените лица за държавното обществено осигуряване и за здравното осигуряване се начисляват, удържат и отчитат от бюджетните предприятия по ал. 1 по съответните бюджети, сметки и фондове като разходи за заплати и други възнаграждения за персонал и трансфер за поети осигурителни вноски.
(3) В отчетите на бюджетните предприятия по ал. 1 за касовото изпълнение разходите за осигурителни вноски за сметка на осигурителя и осигурените лица се посочват в размер, съответстващ на отчетените изплатени или изтеглени суми за заплати и други възнаграждения за персонал.
(4) Начислените по реда на ал. 1, 2 и 3 суми се отчитат по бюджетите на държавното обществено осигуряване, Националната здравноосигурителна каса и Учителския пенсионен фонд като приходи от осигурителни вноски и вземане от централния бюджет.
(5) Дължимите суми по ал. 1 и 2 се превеждат от сметки на централния бюджет директно по сметките на Националния осигурителен институт, Националната здравноосигурителна каса и Учителския пенсионен фонд в Българската народна банка.
(6) Преводите по ал. 5 се извършват текущо през годината от централния бюджет при съобразяване с изпълнението на бюджета и управлението на ликвидността на единната сметка и размера на предвидените разходи за осигурителни вноски по съответните бюджети, сметки и фондове. Разликата между начислените по ал. 1 и 2 суми и извършените преводи през годината се урежда по реда на ал. 7.
(7) До 30 април следващата година се извършва годишно разчитане между централния бюджет, бюджета на държавното обществено осигуряване, бюджета на Националната здравноосигурителна каса и Учителския пенсионен фонд на разликата между текущо начислените и преведените през годината суми въз основа на отчетените и декларираните от бюджетните предприятия по ал. 1 данни за осигурителните вноски.
(8) Начислените по реда на ал. 1 и 2 по извънбюджетни сметки и фондове суми за осигурителни вноски за сметка на осигурителя и осигуреното лице се отразяват и като корективен трансфер за поети осигурителни вноски и задължение към бюджетите на съответните разпоредители с бюджетни кредити.
(9) Дължимите суми по ал. 8 се внасят по съответните бюджети до 15-о число на месеца, следващ тримесечието, а за четвъртото тримесечие - до 20 декември. Дължимата за четвъртото тримесечие сума се определя на базата на начислените за октомври и ноември осигурителни вноски, а за декември - на базата на дължимите осигурителни вноски за изплатените до 20 декември суми по възнаграждения на осигурените лица, начислени за този месец.
(10) Когато извънбюджетна сметка или фонд получава трансфер от централния бюджет или от бюджета на съответния разпоредител с бюджетни кредити, министърът на финансите може да разпореди този трансфер да се прихваща до размера на дължимите по ал. 8 суми, като се превежда само разликата.
(11) Невнесените към края на годината суми по реда на ал. 9 остават дължими за внасяне от извънбюджетните сметки и фондове към съответните бюджети през следващата година.
(12) Начислените по ал. 8 суми се отчитат по съответните бюджети като вземане и корективен трансфер за поети осигурителни вноски.
(13) Разходите за осигурителни вноски по бюджетите на държавното обществено осигуряване и на Националната здравноосигурителна каса се начисляват и внасят месечно от Националния осигурителен институт и от Националната здравноосигурителна каса по съответните сметки в Българската народна банка до 20-о число на месеца, следващ начисляването на сумите.
(14) При отпускането на субсидии и трансфери от централния бюджет и определянето на лимитите за плащане за съответните бюджети, сметки и фондове Министерството на финансите приспада и отчита като трансфер за поети осигурителни вноски сумите за осигурителните вноски по ал. 1 и 2.
(15) Текущо предоставяните от централния бюджет касови субсидии и сумата на трансферите за поетите осигурителни вноски се отчитат до размера на утвърдените с този закон субсидии, трансфери и корекциите им през годината. Всяко превишение над тази сума в края на годината се отчита по съответните бюджети на първостепенните разпоредители по ал. 1 като задължение към централния бюджет, което се погасява в тримесечен срок, включително чрез прихващане от субсидията от централния бюджет за следващата година.
(16) Разпоредбите на ал. 14 и 15 се прилагат и за трансферите по приложение № 1 към чл. 5, ал. 2, като в случаите на отчетени суми на касовите субсидии и трансфера за поети осигурителни вноски над утвърдените с този закон размери и корекциите им през годината се отразяват и погасяват като задължение към съответния финансиращ бюджет.
(17) Данните за осигурителните доходи и вноски на осигурените лица се предоставят от бюджетните предприятия по ал. 1 и 13 на Националния осигурителен институт ежемесечно по реда на чл. 5, ал. 4 и 6 от Кодекса за социално осигуряване и в срокове, определени от министъра на финансите и управителя на Националния осигурителен институт.
(18) Произтичащите от прилагането на този параграф разчети и свързаните с тях разлики и преводи по уреждането им се отразяват в отчетите за касовото изпълнение на бюджета и извънбюджетните сметки и фондове в частта на вътрешното финансиране.
(19) За невнесените в срок суми по реда на ал. 9 и 13 се дължи законната лихва, която се внася по съответните бюджети.
(20) Разпоредбите на чл. 5, ал. 9 и чл. 7 от Кодекса за социално осигуряване не се прилагат за бюджетните предприятия по ал. 1 и 13.
(21) Първостепенните разпоредители, държавните висши училища и Българската академия на науките предоставят информация на Националния осигурителен институт за БУЛСТАТ и други идентификационни данни за всички техни подведомствени разпоредители и структурни звена и за настъпилите промени в тях в срокове и по ред, определени от министъра на финансите и управителя на Националния осигурителен институт.
(22) Дължимите от общините вноски за държавното обществено осигуряване, Учителския пенсионен фонд, здравното осигуряване и за допълнителното задължително пенсионно осигуряване, включително за сметка на осигурените лица, се извършват по реда на Кодекса за социално осигуряване.
(23) Министърът на финансите дава указания по прилагането на този параграф.
§ 27. (1) Вноските за допълнително задължително пенсионно осигуряване за сметка на осигурителя и осигурените лица и произтичащите от тях разчети, трансфери и лимити за плащания се определят, начисляват, удържат, внасят, уреждат и отчитат от бюджетните предприятия по смисъла на § 1, т. 1 от допълнителната разпоредба на Закона за счетоводството, без общините, по реда на § 26.
(2) Дължимите суми за вноските за допълнително задължително пенсионно осигуряване по ал. 1, без тези по ал. 4, се превеждат от централния бюджет директно по набирателната сметка по чл. 159, ал. 2 от Кодекса за социално осигуряване на Националния осигурителен институт в Българската народна банка.
(3) Преводите по ал. 2 се извършват ежемесечно до 20-о число на месеца, следващ месеца, за който се отнасят сумите, въз основа на декларираните и отчитаните от бюджетните предприятия по ал. 1 данни по реда на чл. 5, ал. 4 и 6 от Кодекса за социално осигуряване.
(4) Разходите за вноски за допълнително задължително пенсионно осигуряване се начисляват по бюджетите на държавното обществено осигуряване и на Националната здравноосигурителна каса и се внасят от техните сметки в Българската народна банка по набирателната сметка на Националния осигурителен институт по ал. 2 до 20-о число на месеца, следващ месеца, в който са начислени сумите.
(5) Постъпилите по реда на ал. 3 и 4 суми по набирателната сметка на Националния осигурителен институт се превеждат на съответните професионални и универсални пенсионни фондове до 31-о число на месеца, в който са преведени сумите от централния бюджет.
(6) Министърът на финансите дава указания по прилагането на този параграф.
§ 28. (1) Неизпълнението на приходите по бюджета на държавното обществено осигуряване за 2005 г. може да се компенсира за сметка на приходите по централния бюджет, но не повече от одобрените със Закона за бюджета на държавното обществено осигуряване за 2005 г. разходи.
(2) Редът и начинът за компенсирането по ал. 1 се определят от Министерския съвет.
§ 29. За покриване преизпълнението на разходите за сметка на републиканския бюджет, извършвани от бюджета на държавното обществено осигуряване за сметка на държавния бюджет, Министерският съвет след 30 юни 2005 г. може да одобри предоставяне на допълнителен трансфер от републиканския бюджет по бюджета на държавното обществено осигуряване за 2005 г.
§ 30. В случаите, когато бюджетните учреждения, финансирани от държавния бюджет, от бюджетите на общините или по реда на извънбюджетните средства, са настанени в сгради - собственост на държавата или на общините, те не заплащат наеми.
§ 31. (1) Държавните и общинските предприятия и едноличните търговски дружества с държавно, съответно с общинско, имущество, отдали под наем предоставените им застроени или незастроени недвижими имоти, внасят 50 на сто от получения наем в републиканския бюджет, а общинските - в общинския бюджет.
(2) За имоти, отдадени под наем от смесени дружества с държавно или общинско участие, в съответния бюджет се внасят 50 на сто от наема, съответстващ на държавното или общинското участие.
(3) Недвижимите имоти по ал. 1 и 2 се отдават под наем по цени не по-ниски от определените от Министерския съвет или от общинските съвети.
(4) Алинеи 1, 2 и 3 не се прилагат за юридически лица, когато при тяхното образуване или преобразуване имуществото, което те отдават под наем, е предоставено за извършване на дейности, свързани с отдаването под наем, или изпълняват програми за финансово оздравяване при условия и по ред, определени от Министерския съвет.
(5) Държавните или общинските лечебни заведения - еднолични търговски дружества, прилагат чл. 105 от Закона за лечебните заведения.
(6) Вноските по ал. 1 и 2 се правят в 10-дневен срок от всяко получаване на суми по наемния договор.
(7) Невнесените суми за 2002 г., 2003 г. и 2004 г. се внасят в приход на бюджета в едномесечен срок от влизането в сила на този закон. За просрочените вноски се дължи лихва по Закона за лихвите върху данъци, такси и други подобни държавни вземания.
§ 32. (1) Бюджетът на общината в частта за делегираните от държавата дейности се съставя на основата на държавните трансфери по чл. 11 и частта от целевата субсидия за капиталови разходи.
(2) Бюджетът на общината в частта за местните дейности се съставя на основата на прогноза за приходите от местните данъци, подготвена със съдействието на Главната данъчна дирекция, и постъпленията от общата изравнителна субсидия, трансфера за компенсиране на приходите от отменения пътен данък, целевата субсидия за капиталови разходи и от операциите с общинско имущество, глоби, лихви и други неданъчни приходи.
(3) Размерът на годишното компенсирано преизпълнение на преотстъпените държавни данъци по общини се установява на базата на отчет към 30 септември и 30 ноември на текущата година и се разпределя, както следва: 1. двадесет на сто - за общината, в която е отчетено преизпълнението; 2. осемдесет на сто - между всички общини въз основа на критерии, определени от министъра на финансите и Националното сдружение на общините в Република България.
(4) Държавният трансфер в частта на преотстъпените данъци по Закона за облагане доходите на физическите лица, включително сумата от преразпределението по ал. 3, се предоставя текущо от Министерството на финансите чрез отделен платежен код за всяка община в системата за електронни бюджетни разплащания.
(5) Реализираните в края на годината икономии от средствата за финансиране на делегираните от държавата дейности, при условие че няма просрочени задължения или неразплатени разходи, остават като преходен остатък по бюджета на общината и се използват по решение на общинския съвет през следващата година.
(6) При възникване на временен недостиг на средства за финансиране на делегираните от държавата дейности министърът на финансите предоставя авансова сума от одобрената субсидия и/или държавния трансфер на преотстъпения данък.
(7) Размерът на държавния трансфер на преотстъпения данък по Закона за облагане доходите на физическите лица за съответната община може да се намалява при корекции в случаите на структурни и други промени, вследствие на които се намаляват разходите на общината за делегираните от държавата дейности и не е налице възможност за намаляване на общата допълваща субсидия.
(8) Размерът на общата изравнителна субсидия може да се увеличава/намалява в случаите на структурни промени чрез компенсирана промяна между съответните бюджети.
§ 33. (1) По решение на общинския съвет от общинските бюджети за 2005 г. в частта "местни дейности" могат да се осигуряват средства за издръжка, включително за заплати и социални осигуровки, на държавните драматични и куклени театри, филхармонии, опери и други културни институти въз основа на сключените договори между Министерството на културата и общините съгласно чл. 5, ал. 2 от Закона за закрила и развитие на културата.
(2) На основата на договорите по ал. 1 министърът на културата утвърждава допълнителна численост на персонала при спазване на утвърдената от министъра на културата средна месечна брутна работна заплата и на размера на средствата за издръжка на всеки културен институт.
(3) Освободените средства за работни заплати по ал. 2 могат да се ползват за творчески проекти, целеви програми и за финансово подпомагане дейността на културните институти.
§ 34. Средствата, необходими за издръжката на новосъздадените общини, общински съвети и общински администрации по Закона за административно-териториалното устройство на Република България, предвидени в разходната част на централния бюджет за 2005 г., се уточняват и предоставят по ред, определен от министъра на финансите.
§ 35. За общинските училища и обслужващи звена в системата на народната просвета, прилагащи системата на "делегирани бюджети", и за дейностите в системата на културата по решение на общинските съвети може да се предостави правото на второстепенни разпоредители с бюджетни кредити със самостоятелни бюджети.
§ 36. (1) Постъпленията в общинските бюджети от продажбата на общински жилища и терени и сумите, получени срещу отстъпено право на строеж върху общинска земя, се ползват за изграждане на жилищата, дадени в обезщетение на собствениците на отчуждени недвижими имоти и на младежи, работили в строителството по реда на отмененото Постановление № 70 на Министерския съвет от 1980 г. за подобряване условията за подготовка и реализация на младежта.
(2) Разпоредбата на ал. 1 не се отнася за общини, които нямат такива задължения към граждани.
§ 37. Одобрените с този закон средства за придобиване на дълготрайни материални активи и основен ремонт на местните общински пътища в размер 6500,0 хил. лв. се разпределят по общини в срок до 31 март 2005 г. по ред, определен от Министерския съвет.
§ 38. Определя извънбюджетните сметки и фондове за 2005 г. съгласно приложение № 8.
§ 39. Държавните приходи от продажби на природен газ, доставен срещу дялово участие по Ямбургската спогодба, и приходите от транзитиране на природен газ през територията на страната, намалени с признатите от Министерския съвет разходи за тези доставки, включително погашенията по инвестиционни кредити, ползвани за изграждане на транзитната газопреносна мрежа, дължимите мита, такси, данъци и нормативно определена надценка, се внасят от "Булгаргаз" ЕАД в централния бюджет.
§ 40. За неизплатените в срок задължения от предприятия по смисъла на Закона за счетоводството към електропроизводствените търговски дружества, “Национална електрическа компания” ЕАД, електроразпределителните търговски дружества, “Булгаргаз” - ЕАД, топлофикационните дружества, В и К дружествата, “Български държавни железници” ЕАД и Национална компания “Железопътна инфраструктура”, произтичащи от доставки на природен газ, електрическа и топлинна енергия, вода и железопътни превози и услуги, кредиторът може да се снабди с изпълнителен лист по чл. 237, буква “к” от Гражданския процесуален кодекс въз основа на документите и извлеченията от сметките, с които се установяват вземанията му, ако задължението не е изплатено след писмена покана в 7-дневен срок.
§ 41. (1) Годишните финансови отчети за 2004 г. на бюджетните предприятия включват елементите, приложими за годишните финансови отчети на бюджетните предприятия за 2003 г.
(2) Редът, начинът и сроковете за изготвяне и представяне на годишните финансови отчети за 2004 г. на бюджетните предприятия и отчетната информация по чл. 33, ал. 3 от Закона за счетоводството се определят от министъра на финансите.
(3) По въпроси, неуредени в сметкоплана и в счетоводните стандарти за бюджетните предприятия, се прилагат Националните счетоводни стандарти по ред, определен от министъра на финансите.
§ 42. (1) За целите на изготвянето от Министерството на финансите на статистиката за публичните финанси на начислена основа в съответствие с изискванията на Европейския съюз Главната данъчна дирекция, Агенция “Митници”, Агенцията за държавни вземания и Националният осигурителен институт водят отчетност и изготвят периодични отчети за вземанията, задълженията, приходите и разходите по събираните от тях публични и частни държавни и общински вземания и осигурителните вноски по ред, определен от министъра на финансите.
(2) По реда на ал. 1 Агенцията за приватизация и Агенцията за следприватизационен контрол представят периодични отчети на Министерството на финансите за вземанията, произтичащи от приватизацията на държавни предприятия.
(3) За други случаи, в които в резултат на дейността на бюджетните организации възникват активи, пасиви, приходи и разходи за сметка на централния бюджет, министърът на финансите може да определи ред за отчитането и предоставянето на тази информация за целите на изготвяне на статистиката за публичните финанси.
§ 43. (1) От 1 януари 2005 г. държавното предприятие по чл. 60 от Закона за опазване на околната среда води счетоводна отчетност на касова и начислена основа по реда, предвиден за бюджетните предприятия.
(2) Отчетните данни за активите, пасивите, приходите и разходите на държавното предприятие по чл. 60 от Закона за опазване на околната среда се консолидират по реда на чл. 33, ал. 3 от Закона за счетоводството.
(3) Паричните средства на държавното предприятие по чл. 60 от Закона за опазване на околната среда се съхраняват и отчитат по отделна банкова набирателна сметка в Българската народна банка по реда на § 23, ал. 1.
§ 44. Министерството на финансите може да прихваща подлежащите на предоставяне субсидии за общините с просрочени от тях временни безлихвени заеми, отпуснати от централния бюджет.
§ 45. (1) Целево предоставяните средства от републиканския бюджет на нефинансовите предприятия за субсидии, компенсации и за финансиране на дейностите по техническата ликвидация, санирането на околната среда в миннодобивния отрасъл и отстраняването на минали екологични щети не могат да се ползват за обезпечения.
(2) Средствата по ал. 1 не могат да се използват и за принудително погасяване на публични и частни държавни вземания, както и на вземания на трети лица.
§ 46. До 10 на сто от средствата по чл. 1, ал. 2, т. 4 за предотвратяване и ликвидиране на последиците от стихийни бедствия и крупни производствени аварии може да се разходват за превантивни действия по предотвратяване на стихийни бедствия и крупни аварии.
§ 47. Общият размер на субсидиите за 2005 г., които се предоставят от Държавен фонд “Земеделие” на земеделските производители, както и годишната субсидия от държавния бюджет към Държавен фонд “Земеделие” могат да бъдат в по-малък процентен размер от определения в чл. 12, ал. 5, съответно чл. 14, ал. 1, т. 1 от Закона за подпомагане на земеделските производители.
§ 48. (1) Министърът на финансите съгласува с министъра на енергетиката и енергийните ресурси размера на средствата по чл. 50, ал. 3 и чл. 92, ал. 4 от Закона за безопасно използване на ядрената енергия, за които да се отнася съответната сума на лихвата, начислена по депозитите в Българската народна банка, по реда на § 23, ал. 19.
(2) Лихвата по ал. 1 се превежда по сметките на фонд “Извеждане от експлоатация на ядрени съоръжения” и фонд “Радиоактивни отпадъци” за сметка на приходите от лихви по централния бюджет.
§ 49. Министърът на финансите по предложение на министъра на образованието и науката след 30 юни 2005 г. може да извършва промени на средствата за научноизследователска дейност между държавните висши училища, Българската академия на науките и фонд "Научни изследвания" на базата на резултати от независима експертиза върху официално представените отчети за научна дейност.
§ 50. В чл. 1, ал. 2, т. 1.5 са предвидени 3 млн. лв. за съфинансиране на конкретни проекти от общините, като същите се разпределят по ред, определен от министъра на финансите съвместно с Националното сдружение на общините на Република България.
§ 51. Министърът на регионалното развитие и благоустройството съгласувано с министъра на финансите с постановлението за изпълнение на Закона за държавния бюджет на Република България за 2005 г. разпределя по общини одобрените средства в размер 35 млн. лв. за целеви трансфери в чл. 1, ал. 2, т. III, т. 1.1.2.
§ 52. При преизпълнение на приходите по републиканския бюджет Министерският съвет до 31 август да осигури по реда на чл. 35, ал. 2 от Закона за устройството на държавния бюджет допълнително сумата в размер 17 млн. лв. за целеви субсидии за капиталови разходи съгласно приложение № 9.
§ 53. С проекта на Закон за държавния бюджет на Република България за 2006 г. Министерският съвет внася в Народното събрание за разглеждане и одобряване проекта на бюджет на Министерство на околната среда и водите за 2006 г. в програмен формат като част от проекта на закона.
§ 54. Предоставената временна финансова помощ на “Български държавни железници” ЕАД от държавата с Решение № 671 на Министерския съвет от 2002 г. в размер 12 000 хил. лв. се отписва, като с отписаните суми се увеличава капиталът на дружеството.
§ 55. (1) Задълженията на Република България по ратифицираните от Народното събрание споразумения относно поемането от страна на държавата на правата и задълженията на Банковата консолидационна компания се изплащат от централния бюджет.
(2) Изплатените от централния бюджет суми по ал. 1 се отразяват в намаление на постъпленията от приватизация.
§ 56. (1) За целите на касовото изпълнение на бюджета придобитите под формата на финансов лизинг дълготрайни активи се отчитат като капиталов разход в годината на придобиване с цялата стойност, намалена с приспадащите се разходи за лихви и в увеличение на друго финансиране.
(2) Изплащането на лизинговите вноски се отразява като разходи за лихви и намаление на друго финансиране.
§ 57. (1) Заплатите и осигурителните вноски на заетите в здравните кабинети, в детските заведения и училищата на републиканско и общинско финансиране за 2005 г. се финансират от общинските бюджети.
(2) Издръжката на здравните кабинети в детските заведения и училищата се поема в зависимост от финансирането съответно от републиканския и от общинския бюджет.
§ 58. Необходимите разходи за превоз на хемодиализирани лица, както и за медицински услуги по чл. 82, ал. 1, т. 8 от Закона за здравето се осигуряват със средства от бюджета на Министерството на здравеопазването.
§ 59. (1) Всички лечебни заведения за болнична помощ, които са били субсидирани от бюджета на Министерството на здравеопазването до 31 декември 2004 г., се субсидират и през 2005 г. въз основа на договор.
(2) Областните диспансери за онкологични, психични, пневмофтизиатрични и кожно-венерически заболявания, които са били субсидирани от общините до 31 декември 2004 г., се субсидират от съответните бюджети през 2005 г. въз основа на договор.
(3) Лечебните заведения по чл. 5, ал. 1 от Закона за лечебните заведения се финансират по досегашния ред.
§ 60. Централизираните доставки за здравни и лечебни заведения на лекарства, медицинска апаратура и техника, инструментариум и консумативи, предвидени в закон или произтичащи от приетите от Министерския съвет национални програми и проекти, се осъществяват от Министерството на здравеопазването в съответствие с разпоредбите на Закона за обществените поръчки.
§ 61. Закупената по централни доставки медицинска апаратура и други дълготрайни материални активи се предоставят от Министерството на здравеопазването безвъзмездно съобразно предназначението им на лечебни и здравни заведения - търговски дружества с над 50 на сто държавно и/или общинско участие.
§ 62. Националната здравноосигурителна каса заплаща за лечебна дейност на базата на договори с лечебните заведения по критерии, утвърдени в Националния рамков договор 2005 г. и в съответствие със Закона за бюджета на Националната здравноосигурителна каса за 2005 г.
§ 63. (1) Министерството на здравеопазването субсидира преобразуваните лечебни заведения за болнична помощ с държавно и общинско участие въз основа на едногодишни договори за извършена дейност по ред и методика, определени от министъра на здравеопазването.
(2) В едномесечен срок от приемането на постановлението за изпълнението на държавния бюджет на Република България до 2005 г. министърът на здравеопазването сключва договори с лечебните заведения за болнична помощ.
§ 64. (1) Националната здравноосигурителна каса въз основа на договор, сключен с Министерството на здравеопазването, осъществява събирането, обработката и контрола на отчетите на лечебните заведения за болнична помощ, сключили договор с Министерството на здравеопазването.
(2) Разходите за дейността по ал. 1 са за сметка на бюджета на Националната здравноосигурителна каса.
§ 65. В Закона за интеграция на хората с увреждания (ДВ, бр. 81 от 2004 г.) се правят следните изменения и допълнения: 1. В чл. 42, ал. 1 след думата “интеграция” се поставя запетая и се добавя “ако отговарят на определени доходни критерии”. 2. В чл. 43, ал. 1 числото “70” се заменя с “40”.
§ 66. За 2005 г. временно свободните средства на фонд “Гарантирани вземания на работниците и служителите” се влагат по реда на чл. 28 от Кодекса за социалното осигуряване.
§ 67. В Кодекса за социално осигуряване (обн., ДВ, бр. 110 от 1999 г.; Решение № 5 на Конституционния съд от 2000 г. - бр. 55 от 2000 г.; изм. и доп., бр. 64 от 2000 г.; бр. 1 и 41 от 2001 г., бр. 1, 10, 45,. 74, 112, 119 и 120 от 2002 г., бр. 8, 42, 67, 95, 112 и 114 от 2003 г. и бр. 12, 21, 38, 52, 53, 69 и 70 от 2004 г.) в § 22а от преходните и заключителните разпоредби думите “2004 г.” се заменят с “2005 г.”
§ 68. В Закона за закрила на детето (обн., ДВ, бр. 48 от 2000 г.; изм. и доп., бр. 75 и 120 от 2002 г., бр. 36 и 63 от 2003 г. и бр. 70 от 2004 г.) чл. 44а се отменя.
§ 69. В Закона за железопътния транспорт (обн., ДВ, бр. 97 от 2000 г.; изм. и доп., бр. 47 и 96 от 2002 г. и бр. 70 от 2004 г.) в чл. 26, ал. 1 т. 4 се отменя.
§ 70. В § 2 от преходните и заключителните разпоредби на Закона за радиото и телевизията (обн., ДВ, бр. 138 от 1998 г.; Решение № 10 на Конституционния съд от 1999 г. - бр. 60 от 1999 г.; изм. и доп., бр. 81 от 1999 г., бр. 79 от 2000 г., бр. 96 и 112 от 2001 г., бр. 77 и 120 от 2002 г. и бр. 99 и 114 от 2003 г.) се правят следните изменения: 1. В ал. 1 и 2 думите "2004 г." се заменят с "2005 г.". 2. В ал. 3 т. 3 се отменя.
§ 71. (1) Със споразуменията между главния данъчен директор и кметовете на общините за възлагане на правомощия на данъчните органи по чл. 237, ал. 4 от Данъчния процесуален кодекс се уточняват числеността на персонала и средствата за работни заплати и осигурителни вноски, които се прехвърлят от бюджета на Главната данъчна дирекция (Министерството на финансите) по бюджетите на общините.
(2) Министърът на финансите на основание чл. 34, ал. 2 от Закона за устройството на държавния бюджет извършва промяна между бюджета на Министерството на финансите и бюджетите на общините.
§ 72. В Закона за движението по пътищата (обн., ДВ, бр. 20 от 1999 г.; изм. и доп., бр. 1 от 2000 г., бр. 43 и 76 от 2002 г., бр. 16 и 22 от 2003 г. и бр. 6, 70 и 85 от 2004 г.) § 11а от Преходните и заключителните разпоредби се отменя.
§ 73. В Закона за уреждане на необслужваните кредити, договорени до 31 декември 1990 г. (обн., ДВ, бр. 110 от 1993.; изм. и доп., бр. 112 от 1995 г., бр. 55 от 1997 г., бр. 12, 90, 103 и 111 от 1999 г., бр. 1 и 92 от 2000 г. и бр. 28 и 46 от 2002 г.) се създава чл. 12г: “Чл. 12г. (1) За извършените след 2004 г. погашения на задължения на търговски дружества към търговски банки, преоформени при условията и по реда на този закон в задължения към държавата, изискуемостта на които съгласно сключените на основание чл. 12 договори настъпва след 1 януари на годината, следваща годината, през която е извършено погашението, предсрочно погасените задължения се сконтират със сконтов процент 10 на сто. (2) Операциите по ал. 1 се осъществяват при условия и ред, определени от министъра на финансите.”
§ 74. В Закона за приватизация и следприватизационен контрол (обн., ДВ, бр. 28 от 2002 г.; изм. и доп., бр. 78 от 2002 г., бр. 20 и 31 от 2003 г.; Решение № 5 на Конституционния съд от 2003 г. – бр. 39 от 2003 г.; изм. и доп., бр. 46 и 84 от 2003 г. и бр. 55 от 2004 г.) в § 13, ал. 4 от Преходните и заключителните разпоредби на Закона за приватизация и следприватизационен контрол след думата “държавно” се добавя “или общинско”.
§ 75. Изпълнението на закона се възлага на Министерския съвет.
§ 76. Законът влиза в сила от 1 януари 2005 г.

Законът е приет от ХХХІХ Народно събрание на ………… …………… 2004 г. и е подпечатан с официалния печат на Народното събрание.

ПРЕДСЕДАТЕЛ НА

НАРОДНОТО СЪБРАНИЕ:

(Огнян Герджиков)

32

ПРЕХОДНИ И ЗАКЛЮЧИТЕЛНИ РАЗПОРЕДБИ

KPetkashev

2004-10-27T14:46:00